b'\n_START_ARTICLE_\nStig Fransman\n_START_PARAGRAPH_\nStig Fransman (s. 30. toukokuuta 1934 Helsinki) on suomalainen n\xc3\xa4yttelij\xc3\xa4 ja laulaja._NEWLINE_Stig Fransman opiskeli ylioppilaaksi p\xc3\xa4\xc3\xa4sty\xc3\xa4\xc3\xa4n ensin opettajakorkeakoulussa 1955\xe2\x80\x9357 ja sitten Teatterikoulussa 1957\xe2\x80\x9359. Vuonna 1961 Fransmanista tuli Helsingin Kaupunginteatterin vakituinen n\xc3\xa4yttelij\xc3\xa4. T\xc3\xa4m\xc3\xa4 ty\xc3\xb6 jatkui vuoden 1994 el\xc3\xa4kkeelle j\xc3\xa4\xc3\xa4miseen saakka. H\xc3\xa4n n\xc3\xa4ytteli 1960-luvun alussa muutamissa Suomi-filmeiss\xc3\xa4, muun muassa vuoden 1962 elokuvassa Ihana seikkailu h\xc3\xa4n esitti miesp\xc3\xa4\xc3\xa4osaa vastan\xc3\xa4yttelij\xc3\xa4n\xc3\xa4\xc3\xa4n Pirkko Mannola. 1980-luvulta l\xc3\xa4htien h\xc3\xa4nell\xc3\xa4 on ollut rooleja useissa elokuvissa ja my\xc3\xb6s televisiosarjassa T\xc3\xa4htitehdas ja Hovim\xc3\xa4ki._NEWLINE_Fransman levytti ensimm\xc3\xa4isen singlens\xc3\xa4 "El\xc3\xa4m\xc3\xa4ni tarina"/"Ota tai j\xc3\xa4t\xc3\xa4" (Rytmi) toukokuussa 1958. Vuonna 1962 h\xc3\xa4n levytti nelj\xc3\xa4 single\xc3\xa4 RCA-merkille ja oli mukana vuoden 1964 euroviisukarsinnoissa kappaleella "Unen ihme"._NEWLINE_Stig Fransman on k\xc3\xa4yr\xc3\xa4torvitaiteilija Holger Fransmanin poika. H\xc3\xa4n on ollut naimisissa n\xc3\xa4yttelij\xc3\xa4 Heidi Krohnin kanssa. Heid\xc3\xa4n tytt\xc3\xa4rens\xc3\xa4 Sanna Fransman on my\xc3\xb6s n\xc3\xa4yttelij\xc3\xa4.'